Diari Oficial de la Generalitat Valenciana


Sumari del DOGV 7736, del 08-03-2016 (2016/1630)

DECRET 26/2016, de 4 de març, del Consell, pel qual es fixen les directrius de coordinació de les funcions pròpies de les diputacions provincials d'Alacant, Castelló i València en matèria de turisme.
-------------------------------------------------------------------------------------------------------------------------------------------------------------------------------------------------------

Estat**ANUL·LADA**

Permalink ELI

**https://dogv.gva.es/va/eli/es-vc/d/2016/03/04/26/dof/vci/html**

### Dades del document

Número de DOGV
:   7736

Data del DOGV
:   08-03-2016

Secció del DOGV
:   I. DISPOSICIONS GENERALS

Número del document
:   2016/1630


Data del document
:   04-03-2016

Organisme emissor
:   Presidència de la Generalitat

Tipus de document
:   Decret

Anàlisi jurídica

 Descriptors 

:   * legislació

La Sentència número 192/2017 de la Sala contenciosa administrativa, Secció Quinta, del Tribunal Superior de Justícia de la Comunitat Valenciana, declara la nul·litat del Decret 26/2016, de 4 de març, del Consell.

DECRET 26/2016, de 4 de març, del Consell, pel qual es fixen les directrius de coordinació de les funcions pròpies de les diputacions provincials d'Alacant, Castelló i València en matèria de turisme. [2016/1630]  
PREÀMBUL  
  
La Llei 2/1983, de 4 d'octubre, de la Generalitat, per la qual es declaren d'interés general per a la Comunitat Valenciana determinades funcions pròpies de les diputacions provincials, promulgada en el marc jurídic establit en l'originari article 47.3 de l'Estatut d'Autonomia de la Comunitat Valenciana aprovat per la Llei Orgànica 5/1982, d'1 de juliol -hui article 66-, declara d'interés general per a la Comunitat Valenciana determinades funcions pròpies de les diputacions provincials, entre elles el turisme. L'apartat 2 de l'article 2 de l'esmentada norma preceptua que la Comunitat Valenciana assumirà la coordinació de les funcions provincials en aquesta matèria, quan l'activitat d'una diputació puga tindre efectes que excedisquen de l'àmbit territorial provincial o sempre que l'exercici de les competències provincials sobre aquestes matèries afecte serveis o competències pròpies de la Comunitat Valenciana.  
  
Després de l'aprovació de l'anterior text legal, el qual ja va ser desplegat reglamentàriament pel Decret 129/1985, de 23 d'agost, del Consell, pel qual es fixen les directrius de coordinació de les funcions pròpies de les diputacions provincials de la Comunitat Valenciana declarades d'interés comunitari, sorgeix un nou marc normatiu bàsic en matèria de règim local en què s'enquadra la Llei 7/1985, de 2 d'abril, Reguladora de les Bases del Règim Local, la qual delimita l'àmbit competencial propi de les diputacions provincials. Concretament, en l'article 36.1, l'esmentada norma atribueix, entre les competències pròpies assignades a les diputacions provincials, la de cooperació en el foment del desenvolupament econòmic i social i en la planificació en el territori provincial, d'acord amb les competències de les altres administracions públiques en aquest àmbit.  
El foment del desenvolupament econòmic i social en l'àmbit territorial provincial comporta necessàriament el de l'activitat turística, donada la intrínseca relació i influència que aquesta exerceix en l'estructura econòmica del territori provincial, màximament quan els municipis que s'hi integren i als quals van dirigides les actuacions gestionades per les diputacions provincials exerceixen, en virtut de l'article 25.2.h de l'esmentada Llei 7/1985, de 2 d'abril, competència pròpia en matèria de turisme; concretament, la d'informació i promoció de l'activitat turística d'interés i àmbit local.  
D'altra banda, l'article 49.1.12 de l'Estatut d'Autonomia de la Comunitat Valenciana, en concordança amb l'article 148.1.18a de la Constitució Espanyola, atribueix competència exclusiva a la Generalitat en matèria de turisme.  
Per tant, considerant que, a la vista de l'actual mapa competencial sobre el territori de la Comunitat Valenciana, conflueixen, en matèria de turisme, actuacions provinents de les distintes administracions públiques, es considera prioritària l'existència d'una coordinació de les activitats relacionades amb l'esmentada competència, per a evitar qualsevol grau de dispersió en les actuacions turístiques en l'àmbit territorial de la Comunitat Valenciana, i aconseguir així una major eficàcia en la prestació dels serveis turístics, que redundarà necessàriament en un major enfortiment del sector i imatge turística de la Comunitat Valenciana.  
  
Atenent que l'apartat 2 de l'article 2 de la Llei 2/1983, de 4 d'octubre, atribueix a la Comunitat Valenciana l'assumpció de la coordinació de les funcions de les diputacions provincials quan l'activitat d'aquesta puga tindre efectes que excedisquen de l'àmbit territorial provincial o sempre que el seu exercici afecte competències pròpies de la Comunitat Valenciana, l'esmentada funció coordinadora ha de quedar enquadrada, tal com es deriva de la Sentència 27/1987, de 27 de febrer, del Tribunal Constitucional, recaiguda en el recurs d'inconstitucionalitat contra la Llei 2/1983, de 4 d'octubre, en el concepte de coordinació consistent en la fixació de sistemes de relació que facen possible, a més de la informació recíproca, l'homogeneïtat tècnica i l'acció conjunta de les administracions coordinadora i coordinada, evitant les disfuncions que produiria una gestió separada dels serveis públics amb incidència en diversos àmbits d'interessos relacionats entre si.  
  
D'altra banda, quant a l'òrgan competent per a l'exercici de les facultats de coordinació, segons es desprén de l'article 4 de la Llei 2/1983, de 4 d'octubre, aquestes s'exerciran per mitjà de la fixació de les oportunes directrius per decret del Consell. Així mateix, i d'acord amb el que disposa l'article 5, les directrius de coordinació contindran els criteris generals, determinaran els objectius i prioritats, les bases d'actuació i, si és el cas, els instruments orgànics i funcionals de coordinació adequats a la naturalesa de la funció de què es tracte.  
  
En virtut de la competència atribuïda a la Generalitat en matèria de règim local per l'article 49.1.8 de l'Estatut d'Autonomia de la Comunitat Valenciana, i fent ús de les atribucions conferides en l'article 18.f de la Llei 5/1983, de 30 de desembre, de la Generalitat, del Consell, a proposta del president de la Generalitat, conforme amb el Consell Jurídic Consultiu de la Comunitat Valenciana i amb la deliberació prèvia del Consell, en la reunió del dia 4 de març de 2016,  
  
  
DECRETE  
  
Article 1. Objecte  
L'objete del present decret és fixar les directrius de coordinació per a l'exercici de les funcions pròpies de les diputacions provincials d'Alacant, Castelló i València en matèria de turisme.  
  
Article 2. Òrgan competent per a l'exercici de les funcions de coordinació  
S'atribueix a la secretaria autonòmica amb competències en matèria de turisme la coordinació de les funcions de les diputacions provincials d'Alacant, Castelló i València en matèria de turisme que excedisquen de l'àmbit provincial.  
  
Article 3. Criteris de la coordinació  
La coordinació de les activitats en matèria de turisme estarà presidida pels criteris d'aprofitament racional, equilibrat i proporcional dels recursos pressupostaris destinats amb este fi per la Generalitat i les diputacions provincials d'Alacant, Castelló i València, programació conjunta i articulada de les activitats per a evitar la dispersió d'esforços, i potenciació, en l'interior i l'exterior, de la realitat global de la Comunitat Valenciana.  
  
Article 4. Objectius prioritaris  
La secretaria autonòmica amb competències en matèria de turisme, d'acord amb el Consell de Coordinació Turística regulat en l'article 5, programarà les activitats que hagen de fomentar-se, finançar-se i executar-se conjuntament amb les diputacions provincials, fixant per a cada una d'elles les normes específiques d'actuació, que hauran d'atendre a l'èxit dels següents objectius prioritaris:  
1. La consolidació de la Comunitat Valenciana com una de les principals destinacions turístiques de referència a nivell nacional i internacional.  
2. L'enfortiment i impuls de la promoció turística, tant en l'interior com en l'exterior del territori espanyol, prestant especial atenció a la diversificació de l'oferta turística existent a la Comunitat Valenciana i les seues distintes marques i productes turístics: turisme social, esportiu, cultural, gastronòmic, etc.  
3. L'impuls coordinat dels serveis d'informació i comunicació turística, tant aquells que s'estructuren territorialment per mitjà del format oficina d'informació turística, com els que es presten utilitzant l'entorn digital.  
4. La coordinació i unificació de la presència en certàmens, fires, mercats, exposicions o trobades de marcat caràcter turístic, tant si aquests tenen lloc en l'àmbit autonòmic, nacional o internacional, sense detriment de la conveniència i oportunitat de ressaltar, dins dels espais compartits davall la marca Comunitat Valenciana i sempre que la finalitat que es perseguisca ho requerisca, la nostra diversitat turística territorial.  
5. La potenciació de la formació i qualificació turístiques, així com la generació de coneixement turístic compartit entre agents (destinacions, empreses, centres d'investigació, usuaris, residents?) per mitjà de seminaris, cursos, jornades o trobades de semblant índole que tinguen abast autonòmic, nacional o internacional.  
6. La prestació d'atenció preferent a totes les accions encaminades a la millora, sanejament i adequació de les nostres infraestructures turístiques, ja siga la seua ubicació en espais urbans, de costa o d'interior.  
  
7. La senyalització de recursos, fites, espais i immobles turístics del territori de la Comunitat Valenciana.  
8. Les actuacions de caràcter tècnic, l'anàlisi dels recursos, així com la planificació, elaboració i execució del Pla de Màrqueting i Posicionament del Turisme de la Comunitat Valenciana.  
9. El desenvolupament d'actuacions compartides de planejament, desenvolupament i dinamització turística del nostre territori en el marc de les directrius generals i particulars establides en el Pla d'Espais Turístics de la Comunitat Valenciana.  
10. El creixement de l'activitat turística des de l'enfocament del desenvolupament ètic i sostenible, procurant a aquest efecte la satisfacció de les necessitats turístiques dels usuaris i usuàries a través de les instal·lacions més idònies i del respecte als valors ecològics i patrimoni cultural.  
11. La coordinació i impuls de l'observatori del turisme, la intel·ligència competitiva i el desenvolupament de la societat digital i la innovació associades al turisme.  
12. La coordinació de la presència i gestió de la jerarquia de les marques turístiques de la Comunitat Valenciana, en la seua promoció nacional i internacional.  
  
Article 5. Consell de Coordinació Turística  
1. Per a la consecució dels fins que es propugnen en el present decret, es crea el Consell de Coordinació Turística, com a instrument coordinador de les funcions assenyalades en l'article 2 i dels objectius prioritaris de l'article 4.  
2. El Consell és un òrgan col·legiat, adscrit al departament competent en matèria de turisme.  
3. El règim jurídic de funcionament del Consell serà el previst en la normativa bàsica sobre funcionament dels òrgans col·legiats, per la normativa autonòmica que la desplegue, i també per les normes que puga aprovar el Consell per a completar el seu règim de funcionament.  
  
4. El Consell estarà integrat pels membres següents:  
a) La persona titular de la secretaria autonòmica amb competència en matèria de turisme, que exercirà la presidència  
b) La persona titular de la secretaria autonòmica amb competència en matèria de model econòmic i finançament, que exercirà la vicepresidència.  
c) La persona titular de la direcció general amb competència en matèria de turisme.  
d) La persona titular de la direcció general amb competència en matèria d'administració local.  
e) La persona titular de la direcció general amb competència en matèria de pressupostos.  
f) La persona titular de la direcció general amb competència en matèria de transparència  
g) Els presidents o presidentes de les diputacions provincials d'Alacant, Castelló i València, o diputats o diputades provincials de les respectives corporacions en què deleguen.  
h) Un representant de cada una de les diputacions provincials d'Alacant, Castelló i València.  
i) Un secretari o secretària, amb veu i sense vot, designat pel president o presidenta del Consell de Coordinació Turística entre el personal al servei de l'Administració de la Generalitat.  
El Consell de Coordinació estarà assistit pel personal tècnic de la secretaria autonòmica amb competència en matèria de turisme, de la direcció general amb competència en matèria d'administració local, de la direcció general amb competència en matèria de pressupostos i de les respectives diputacions que s'estime necessari.  
5. A les reunions podran assistir amb veu i sense vot, quan així ho estime convenient la presidència del Consell, per iniciativa pròpia o a proposta de la resta dels membres, representants del sector turístic de reconegut prestigi i representativitat designats per aquesta.  
6. El Consell de Coordinació es reunirà a convocatòria de la Presidència i tindrà les comeses següents:  
a) Elaborar la programació d'activitats turístiques i firals coordinades, ordenant i valorant les previsions de la secretaria autonòmica competent en matèria de turisme i la de les respectives diputacions, d'acord amb els criteris generals i objectius prioritaris establits en el present decret.  
b) Formular la proposta de normes específiques d'actuació per a cada activitat.  
c) Proposar, per a la seua aprovació, la quantia pressupostària necessària per a complir a les accions objecte de coordinació i el grau de participació de la Generalitat i diputacions en aquestes.  
d) Qualsevol altra que li siga encomanada per la Presidència del Consell  
  
Article 6. Finançament  
El finançament de les activitats coordinades es farà a càrrec dels crèdits consignats per a aquelles en els pressupostos de la Generalitat i de les diputacions provincials objecte de coordinació, que aconseguiran la quantia necessària per a aconseguir les finalitats proposades i el millor compliment de la funció coordinadora.  
  
Article 7. Facultats de control  
Les facultats de control atribuïdes al Consell per l'article 6 de la Llei 2/1983, de 4 d'octubre, de la Generalitat, per la qual es declaren d'interés general per a la Comunitat Valenciana determinades funcions pròpies de les diputacions provincials, s'exerciran per la secretaria autonòmica competent en matèria de turisme.  
  
DISPOSICIÓ ADDICIONAL  
  
Única. Repercussió pressupostària  
La aplicació i el desplegament d'aquest decret no podrà tindre cap incidència en la dotació de tots i cada un dels capítols de despesa assignats a la secretaria autonòmica amb competències en matèria de turisme o a l'Agència Valenciana del Turisme o a les direccions generals amb representació en el Consell de Coordinació Turística, i, en tot cas, haurà de ser atés amb els mitjans personals i materials existents en aquestes.  
  
  
DISPOSICIÓ DEROGATÒRIA  
  
Única. Derogació normativa  
Queden derogades totes les disposicions que del mateix rang o d'un rang inferior s'oposen al que estableix el present decret.  
  
DISPOSICIONS FINALS  
  
Primera. Habilitació normativa  
Es faculta el president de la Generalitat per a dictar les disposicions necessàries per al desplegament i l'aplicació del que estableix el present decret.  
  
Segona. Entrada en vigor  
Aquest decret entrarà en vigor l'endemà de la publicació en el Diari Oficial de la Comunitat Valenciana.  
  
València, 4 de març de 2016  
  
El president de la Generalitat,  
XIMO PUIG I FERRER


Còpia Permalink ELI